Title: ประกาศกระทรวงสาธารณสุข เรื่อง การเลิกการผลิต นำเข้า ส่งออก ขาย นำผ่าน และมีไว้ในครอบครองเชื้อโรคและพิษจากสัตว์ พ.ศ. 2560

ประกาศกระทรวงสาธารณสุข

ประกาศกระทรวงสาธารณสุข
เรื่อง
การเลิกการผลิต นำเข้า ส่งออก ขาย นำผ่าน และมีไว้ในครอบครอง
เชื้อโรคและพิษจากสัตว์
พ.ศ. ๒๕๖๐

โดยที่เป็นการสมควรกำหนดหลักเกณฑ์ วิธีการ และเงื่อนไขการเลิกการผลิต
นำเข้า ส่งออก ขาย นำผ่าน และมีไว้ในครอบครองเชื้อโรคและพิษจากสัตว์

อาศัยอำนาจตามความในมาตรา ๕ วรรคหนึ่ง และมาตรา ๖ (๑๔)
แห่งพระราชบัญญัติเชื้อโรคและพิษจากสัตว์ พ.ศ. ๒๕๕๘
รัฐมนตรีว่าการกระทรวงสาธารณสุขโดยคำแนะนำของคณะกรรมการเชื้อโรคและพิษจากสัตว์จึงออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกระทรวงสาธารณสุข เรื่อง การเลิกการผลิต นำเข้า ส่งออก ขาย นำผ่าน
และมีไว้ในครอบครองเชื้อโรคและพิษจากสัตว์ พ.ศ. ๒๕๖๐

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ผู้รับหนังสือรับรองการแจ้งหรือผู้รับใบอนุญาตผู้ใดประสงค์จะเลิกการผลิต
นำเข้า ส่งออก ขาย นำผ่าน หรือมีไว้ในครอบครองเชื้อโรคหรือพิษจากสัตว์
ให้แจ้งอธิบดีตามแบบแจ้งเลิกการดำเนินการ
โดยให้แจ้งล่วงหน้าก่อนวันที่ประสงค์จะเลิกดำเนินการดังกล่าว
และให้ถือว่าหนังสือรับรองการแจ้งหรือใบอนุญาตสิ้นอายุนับแต่วันที่ประสงค์จะเลิกดำเนินการ

ข้อ ๔  เมื่อได้รับแจ้งตามข้อ ๓
ให้อธิบดีพิจารณาแบบแจ้งเลิกการดำเนินการ พร้อมด้วยเอกสาร
หลักฐาน หรือข้อมูลของผู้รับหนังสือรับรองการแจ้งหรือผู้รับใบอนุญาต

ข้อ ๕  กรณีผู้รับหนังสือรับรองการแจ้งแจ้งเลิกการผลิต
นำเข้า ส่งออก ขาย นำผ่าน หรือมีไว้ในครอบครองเชื้อโรค กลุ่มที่ ๒ หรือพิษจากสัตว์
กลุ่มที่ ๑ ให้ผู้รับหนังสือรับรองการแจ้งทำลายเชื้อโรคหรือพิษจากสัตว์
หรือส่งมอบเชื้อโรคหรือพิษจากสัตว์ที่เหลืออยู่ตามหลักเกณฑ์ วิธีการ และเงื่อนไขที่กำหนดในประกาศกระทรวงสาธารณสุขที่ออกตามความในมาตรา
๖ (๑๕) และแจ้งผลการส่งมอบ การทำลาย
และการตรวจสอบการสิ้นสภาพภายหลังการทำลายเชื้อโรคหรือพิษจากสัตว์ตามแบบที่อธิบดีกำหนดโดยประกาศในราชกิจจานุเบกษา

ข้อ ๖  กรณีผู้รับใบอนุญาตแจ้งเลิกการผลิต นำเข้า
ส่งออก ขาย นำผ่าน หรือมีไว้ในครอบครองเชื้อโรค กลุ่มที่ ๓ หรือพิษจากสัตว์
กลุ่มที่ ๒
ให้ผู้รับใบอนุญาตทำลายเชื้อโรคหรือพิษจากสัตว์ภายใต้การควบคุมของพนักงานเจ้าหน้าที่
หรือส่งมอบเชื้อโรคหรือพิษจากสัตว์ที่เหลืออยู่ตามหลักเกณฑ์ วิธีการ
และเงื่อนไขที่กำหนดในประกาศกระทรวงสาธารณสุขที่ออกตามความในมาตรา ๖ (๑๕) และแจ้งผลการส่งมอบ
การทำลาย และการตรวจสอบการสิ้นสภาพภายหลังการทำลายเชื้อโรคหรือพิษจากสัตว์ตามแบบที่อธิบดีกำหนดโดยประกาศในราชกิจจานุเบกษา

ข้อ ๗  ให้ผู้รับหนังสือรับรองการแจ้งหรือผู้รับใบอนุญาตนำหนังสือรับรองการแจ้งหรือใบอนุญาตส่งคืนต่ออธิบดีเพื่อประทับตรายกเลิก

ข้อ ๘  ให้อธิบดีกรมวิทยาศาสตร์การแพทย์รักษาการตามประกาศนี้

ประกาศ
ณ วันที่ ๒๘ สิงหาคม พ.ศ. ๒๕๖๐
ปิยะสกล
 สกลสัตยาทร
รัฐมนตรีว่าการกระทรวงสาธารณสุข

พัชรภรณ์/อัญชลี/จัดทำ
๖ ตุลาคม ๒๕๖๐

ปริญสินีย์/ตรวจ
๒๗ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๔๕ ง/หน้า ๒/๔ ตุลาคม ๒๕๖๐